Podlitiek: Wanbesteding en verkiesingsontledingOpgestel deur die Podlitiek-span ’n Skermskoot van die eerste plasing wat die Enoch Mgijima- plaaslike munisipaliteit van die Lesseyton-sportstadion op Facebook gemaak het. Oor bietjie meer as drie weke sal Suid-Afrikaners vir die 12de keer as ŉ demokratiese land na die stembus gaan om leiers te kies. Vir die eerste keer is daar wel ŉ waarskynlikheid dat die ANC, wat tot dusver ŉ eenpartybewind gehad het, minder as helfte van die geplaasde stemme op hom sal vestig. Dit kom voor, ten minste vir die Podlitiek-span, asof die ANC dit weet… Juis met die oog op die komende verkiesing het die ANC hierdie week ŉ sportstadion in die Oos-Kaap bekendgestel. Sportstadion behoort eintlik met baie groot aanhalingstekens geskryf te word, omdat hierdie projek R15 miljoen gekos het, maar inderwaarheid niks meer is as ŉ klomp kalkstrepe wat onegalig oor ŉ grasperk getrek is nie. Selfs die bekendstellingslint was rooi-en-wit afkampingslint. Die Podlitiek-span vra hulself of geharde ANC-kiesers soos die in die Oos-Kaap nie beter verdien as dit nie? ŉ Volgende hoofstuk tot die ANC-regering se wanbesteding is die bekendmaking van staatsamptenare se salarisse. Die Podlitiek-span bespreek die 16 salarisbande vir staatsamptenare, en wonder hoe regverdig dit is dat ŉ regering wat so min doen, so baie kry… Die derde storie op Podlitiek se lippe is die berugte DA-plakkate in Phoenix in KwaZulu-Natal. Nadat die regering ten volle onbevoeg was om burgers tydens onlangse onluste te beskerm, het gemeenskappe, soos die een in Phoenix, die hef in die hand geneem en hulself beskerm. Die DA se plakkate, wat noem dat die ANC sodanige selfverdediging rassisme noem, maar dat hulle dit as ŉ heldedaad beskou, word ontleed. Podlitiek lewer nie die nuus nie, hulle maak dit. Luister Podlitiek.